इस आजाद दुनिया में आपके शालीन कपड़े फर्क पैदा करते हैं
यात्रा में गंतव्य से ज्यादा, वहां तक पहुंचने में लगने वाला वक्त और उम्मीद के मुताबिक सुविधाएं मायने रखती हैं। शनिवार-रविवार की दरमियानी रात मैं ऐसी ही स्थिति में था। N. Raghuraman's column - In this free world your decent clothes make a difference
यात्रा में गंतव्य से ज्यादा, वहां तक पहुंचने में लगने वाला वक्त और उम्मीद के मुताबिक सुविधाएं मायने रखती हैं। शनिवार-रविवार की दरमियानी रात मैं ऐसी ही स्थिति में था। इससे शायद यात्रा कर रहे पुरुष-सहयात्रियों को हिम्मत मिली होगी कि वे हाफ पेंट, बरमूडा, बीच स्लिपर्स, यहां तक कि स्लीवलैस टी-शर्ट में थे।
जाहिर है वे साधारण-सी वजह से कैजुअल्स में थे क्योंकि सब किराया दे रहे थे और इस स्वच्छंद दुनिया में किसी को अधिकार नहीं कि वो कहे कि दूसरे पब्लिक प्लेस पर क्या पहनें। हालांकि, जिस आधार पर लोग खर्च करते हैं मैं इस विराट टिप्पणी से सहमत हूं, फिर भी मेरी अलग राय है। 
मैं एयरपोर्ट पर सूट-बूट में चैक-इन काउंटर की कतार में था, मेरे आगे लगा यात्री स्लीव-लैस टी-शर्ट और टॉर्न (फटे हुए का फैशन) बरमूडा में था, लग रहा था वह शरीर ढंकने से ज्यादा दिखा रहा है। उसके सामान का वजन स्वीकृत सीमा से ज्यादा था, तब काउंटर क्लर्क ने अतिरिक्त बैगेज का पैसा मांगा, इससे यात्री ने भद्दी भाषा में बहस करने की कोशिश की, पर काउंटर पर बैठी महिला ने पैसा ले लिया। मेरी बारी आई, मैंने मुस्कराकर अभिवादन किया और कहा कि उनकी ड्रेस देखकर शायद आप अपसेट हुई होंगी।
फिर कहा कि मेरा बैगेज भी स्वीकृत सीमा से दो किलो ज्यादा है। वह मुस्कुराईं और कहा कि जाने दो। काउंटर क्लर्क के पास निर्णय लेने का हक होता है कि वह थोड़ा अतिरिक्त वजन ले जाने दे सकते हैं, वे इसका इस्तेमाल तभी करते हैं- जब बाकी सभी चीजें सही हों- आपकी उम्र, पॉश्चर, भाषा, सबसे ज्यादा जरूरी कि आप सही ड्रेस कोड के साथ उनकी एयरलाइन का सम्मान करें।
मैंने देखा, दुर्भाग्य से उसी यात्री को कई वजहों से विमान में प्रस्थान के बाद एयर होस्टेस से कम अटेंशन मिल रही थी, (जिसका मैंने अंदेशा जताया था), उसके शब्द, कपड़ों के कारण और चुभ रहे थे, कैजुअल ड्रेस में बगलें दिख रही थीं, पसीने की गंध आ रही थी। 
इस घटनाक्रम से मुझे एक लंबी चली एचआर इंक्वायरी याद आ गई, 1970 के दशक में रॉश प्रोडक्ट्स (सैरिडॉन टेबलेट निर्माता) के एक दबंग कर्मचारी की तड़के 3 बजे तक पूछताछ चली थी। वह न सिर्फ यूनियन लीडर था बल्कि उसने कुछ कर्मचारियों को अपनी ताकत दिखाने तैयार कर दिया था। फैक्ट्री के पेंटहाउस में रह रहे कंपनी के सीएमडी रॉबर्ट कैलाघन पूछताछ की स्थिति जानने के लिए रात को ढाई बजे आए और कमेटी को बताया कि इस पूछताछ में वह भी शामिल होना चाहते हैं।
उन्होंने तैयार होने में 20 मिनट लिए और सूट-बूट में टाई और परफ्यूम लगाकर आए और वही शब्द कहे, जो कई घंटों से एचआर कह रहा था, अंतत: उस कर्मचारी से महज 6 मिनट में इस्तीफा दिलवा दिया। तब उन्होंने कहा, ‘जब आप अच्छी तरह से कपड़े पहने होते हैं तो शब्दों में वजन आता है और उसे सुनने वाले पर दबाव पड़ता है या वो प्रभावित होता है और फिर आप जो चाहते हैं, वो हो जाता है।’
जब आप किसी सुविधा के लिए पैसा दे रहे हैं और वो न मिले, तो आप अच्छी तरह से बहस कर सकते हैं और यहां तक शब्दों से वाद-विवाद भी कर सकते हैं। पर आपके शब्द इससे प्रभावित होते हैं कि आपने क्या पहना है। अगर मेरी बात पर भरोसा नहीं तो खुद करके देखें। इससे इतर जब आप अच्छे कपड़े पहने होते हैं, तो शब्दों में अतिरिक्त वजन पड़ता है। आप भी प्रयोग करके देख सकते हैं। 
फंडा यह है कि चूंकि हम आजाद दुनिया में रहते हैं, जहां किसी को अधिकार नहीं कि दूसरों के पहनावे पर आदेश दे, पर सार्वजनिक और कामकाजी जगह पर शालीन और आंखों को अच्छे लगने वाले कपड़े कई तरह से मदद करते हैं। ये चुनाव हमेशा आपका है।